钦定古今图书集成/明伦汇编/官常典/第185卷 > 宋弘
## 钦定古今图书集成/明伦汇编/官常典/第185卷 > 宋弘

按《后汉书》本传，“弘字仲子，京兆长安人也。父尚，成帝
时至少府。哀帝立，以不附董贤，违忤抵罪。弘少而温
顺，哀、平间作侍中，王莽时为共工。赤眉入长安，遣使
征弘，逼迫不得已，行至渭桥，自投于水，家人救得出，
因佯死获免。光武即位，征拜太中大夫。建武二年，代
王梁为大司空，封栒邑侯。所得租奉，分赡九族。家无”
资产，以清行致称。徙封宣平侯。帝尝问弘通博之士，
弘乃荐沛国桓谭，才学洽闻，几能及扬雄、刘向父子。
于是召谭，拜议郎，给事中。帝每䜩，辄令鼓琴，好其繁
声。弘闻之不悦，悔于荐举，伺谭内出，正朝服坐府上，
遣吏召之。谭至，不与席而让之曰：“吾所以荐子者，欲
令辅国家以道德也。而今数进郑声以乱《雅》《颂》，非忠
正者也。能自改邪？将令相举以法乎？”谭顿首辞谢，良
久乃遣之。后大会群臣，帝使谭鼓琴。谭见弘失其常
度。帝怪而问之，弘乃离席免冠谢曰：“臣所以荐桓谭
者，望能以忠正导主，而令朝廷耽悦郑声，臣之罪也。”
帝改容谢，使反服。其后遂不复令谭给事中。弘雅进
贤士，冯翊、桓梁三十馀人，或相及为公卿者。弘当䜩，
见御坐新屏风，图画列女，帝数顾视之。弘正容言曰：
“未见好德如好色者。”帝即为彻之，笑谓弘曰：“闻义则
服，可乎？”对曰：“陛下进德，臣不胜其喜。”时帝姊湖阳公
主新寡，帝与共论朝臣，微观其意。主曰：“宋公威容德
器，群臣莫及。”帝曰：“方且图之。”后弘被引见，帝令主坐
屏风后，因谓弘曰：“谚言‘贵易交，富易妻’，人情乎？”弘曰：
“臣闻‘贫贱之交不可忘，糟糠之妻不下堂’。”帝顾谓主
曰：“事不谐矣。”弘在位五年，坐考上党太守，无所据，免
归第。数年卒。无子，国除。